Geldtekort belemmer stryd teen renosterstropersArgieffoto Begrotingsbesnoeiings het tot gevolg dat belangrike poste wat in die stryd teen renosterstropery in KwaZulu-Natal benodig word nou vakant moet bly, het ŉ wildbewaringsorganisasie Maandag gesê. Musa Mntambo, woordvoerder van Ezemvelo KZN Wildlife, het gesê die organisasie doen sy bes om sy mandaat uit te voer om die provinsie se wild te beskerm, maar weens begrotingsbesnoeiings is 108 poste by die organisasie tans vakant. Volgens Mntambo was daar vanjaar ŉ styging in voorvalle van renosterstropery, maar voel die organisasie bemoedig deur die feit dat daar ook meer inhegtenisnemings was. “Dit is goed om te weet dat die getal mense wat vanjaar in die provinsie in hegtenis geneem is amper verdubbel het. Verlede jaar is net 55 mense vir renosterstropery in hegtenis geneem, terwyl ons vanjaar reeds 101 mense vasgetrek is. Ons het ook verlede jaar op 33 vuurwapens beslag gelê en vanjaar op 56 vuurwapens,” het hy gesê. Die raad en senior bestuur van Ezemvelo het verlede week tydens ŉ sitting van die finansies-portefeuljekomitee aan die komitee gesê dat die stryd teen renosterstropery nog meer bemoeilik word deur ŉ geldtekort. Adv. Comfort Ngidi, voorsitter van die Ezemvelo-raad, het aan die komitee gesê dat begrotingsbesnoeiings rampspoedig vir die stryd teen stropers is. “Omdat ons bedrywighede so arbeidsintensief is, beteken begrotingsbesnoeiings eenvoudig ons moet ons mense aflê wat ŉ impak het op die werk wat daar van ons verwag word om te doen,” het Ngidi gesê. Die DA se Francois Rodgers, ŉ lid van die komitee, het gesê dit is kommerwekkend om te weet dat die stryd teen renosterstropery dalk nie gewen kan word in “die huidige omstandighede” nie. Hy het gesê hoewel Willies Mchunu, die KwaZulu-Natalse premier, vroeër gesê het ŉ plan sal in werking gestel word teen renosterstropery, was daar nog geen aanduiding van die besonderhede van die plan of wanneer dit in werking gestel sal word nie. Volgens Rodgers sal renosters, sowel in KwaZulu-Natal as in die res van Suid-Afrika, binne die volgende paar jaar uitgewis wees indien hulle steeds in die huidige tempo uitgewis word. Ezemvelo het gesê die organisasie benodig ongeveer 1 000 veldwagters om sy werk te verrig.